b'\n_START_ARTICLE_\nStephen Lee\n_START_PARAGRAPH_\nStephen Lee (s. 12. lokakuuta 1974) on englantilainen entinen snooker-ammattilainen, joka k\xc3\xa4rsii parhaillaan vuoteen 2024 ulottuvaa kilpailukieltoa ottelutuloksien j\xc3\xa4rjest\xc3\xa4misest\xc3\xa4. Lee on kotoisin Trowbridgest\xc3\xa4 ja h\xc3\xa4n on tunnettu eritt\xc3\xa4in hyv\xc3\xa4st\xc3\xa4 ly\xc3\xb6ntitekniikastaan. Lee on voittanut urallaan nelj\xc3\xa4 ranking-turnausta, ja on aikaisemmin ollut useita vuosia 16 parhaan joukossa ammattilaisten ranking-listalla. Urallaan h\xc3\xa4n on tehnyt 184 yli sadan pisteen ylitt\xc3\xa4v\xc3\xa4\xc3\xa4 ly\xc3\xb6ntisarjaa ammattilaisturnauksissa . Lee on yksi ammattilaiskiertueen suurikokoisimpia pelaajia._NEWLINE_Leen ura tuli k\xc3\xa4yt\xc3\xa4nn\xc3\xb6ss\xc3\xa4 p\xc3\xa4\xc3\xa4t\xc3\xb6kseen, kun h\xc3\xa4net asetettiin ensin 12.10.2012 v\xc3\xa4liaikaiseen kilpailukieltoon syytettyn\xc3\xa4 ottelutuloksen j\xc3\xa4rjest\xc3\xa4misest\xc3\xa4 ja todettiin syyskuussa 2013 syylliseksi yhteens\xc3\xa4 seitsem\xc3\xa4n ottelun tuloksen j\xc3\xa4rjest\xc3\xa4miseen vuosien 2008 ja 2009 aikana. H\xc3\xa4net tuomittiin takautuvasti 12 vuoden kilpailukieltoon, joka p\xc3\xa4\xc3\xa4ttyy 12.10.2024.\n_START_SECTION_\nVahva alku\n_START_PARAGRAPH_\nLee aloitti ammattilaisuransa vuonna 1992 voitettuaan English Amateur Championship-turnauksen. Ensimm\xc3\xa4isell\xc3\xa4 kaudellaan h\xc3\xa4n teki lajin enn\xc3\xa4tyksen voitettuaan 33 per\xc3\xa4kk\xc3\xa4ist\xc3\xa4 er\xc3\xa4\xc3\xa4 karsintakierrosten otteluissa.\n_START_SECTION_\nTop 16 pelaaja\n_START_PARAGRAPH_\nVuonna 1997 Stephen Lee saavutti paikkansa 16 parhaan joukossa ranking-listalla, ja vuotta my\xc3\xb6hemmin h\xc3\xa4n nousi jopa 8 parhaan joukkoon. Parhaimmillaan Lee oli jopa sijalla 5.\n_START_SECTION_\nTurnausvoittaja\n_START_PARAGRAPH_\nVuonna 1998 Lee voitti ensimm\xc3\xa4isen ranking-turnauksen, Grand Prixin. H\xc3\xa4n voitti my\xc3\xb6s my\xc3\xb6hemmin saman turnauksen vuonna 2001, kun turnaus j\xc3\xa4rjestettiin nimell\xc3\xa4 LG Cup. Kaudella 2001\xe2\x80\x932002 Lee ker\xc3\xa4si eniten ranking-pisteit\xc3\xa4 kun h\xc3\xa4n voitti my\xc3\xb6s Scottish Open-turnauksen. Kauden aikana Lee k\xc3\xa4vi Provisional ranking-listalla jo sijalla 1._NEWLINE_Vuonna 2006 Lee oli jo pudota ranking-listalla ulos 16 parhaan joukosta, mutta Welsh Open-turnauksessa h\xc3\xa4n raivasi tiens\xc3\xa4 finaaliin, jossa h\xc3\xa4n voitti hallitsevan maailmanmestarin Shaun Murphyn erin 9-4 ._NEWLINE_Kauden 2007\xe2\x80\x932008 Lee aloitti sijalla 13, mutta kausi ei sujunut kovinkaan vakuuttavasti. Saga Insurance Masters-turnauksessa Wembleyll\xc3\xa4 Lee kuitenkin oli jopa finaalissa, jossa kovassa nosteessa ollut Mark Selby voitti h\xc3\xa4net selkein lukemin 10-3. H\xc3\xa4nen harmikseen t\xc3\xa4st\xc3\xa4 turnauksesta ei jaeta pisteit\xc3\xa4, vaan kyseess\xc3\xa4 on kutsuturnaus, joskin arvostetuin sellainen. Maailmanmestaruusturnauksessakaan Lee ei saavuttanut edes toisen kierroksen paikkaa, vaan karsintojen kautta mukaan tullut Joe Swail pudotti h\xc3\xa4net kisoista ensimm\xc3\xa4isess\xc3\xa4 ottelussa. Pitk\xc3\xa4st\xc3\xa4 aikaa Lee putosi ranking-listalla pois 16 parhaan joukosta, ja h\xc3\xa4n on haastattelussa sanonut jopa harkitsevansa uransa lopettamista ._NEWLINE_Leen haettua motivaatiota, h\xc3\xa4n esiintyi aika ajoin hyvin kauden 2008\xe2\x80\x932009_NEWLINE_syyspuolella saavuttamalla mm. nelj\xc3\xa4nnesfinaalipaikan Shaun Murpya vastaan Maplin UK Championship-turnauksessa. Nelj\xc3\xa4nnesfinaaliottelun h\xc3\xa4n h\xc3\xa4visi kuitenkin selv\xc3\xa4sti 3-9 k\xc3\xa4rsitty\xc3\xa4\xc3\xa4n kovista hammaskivuista ._NEWLINE_kauden 2009\xe2\x80\x932010 sujui Leen osalta vaihtelevasti, eik\xc3\xa4 suurmenestyst\xc3\xa4 viel\xc3\xa4k\xc3\xa4\xc3\xa4n tullut. Parhaaksi saavutukseksi j\xc3\xa4i p\xc3\xa4\xc3\xa4sy 16:n parhaan joukkoon syyskauden p\xc3\xa4\xc3\xa4tt\xc3\xa4neess\xc3\xa4 Pukka Pies UK Championship-turnauksessa. T\xc3\xa4m\xc3\xa4n lis\xc3\xa4ksi ranking-pisteit\xc3\xa4 karttui l\xc3\xa4hinn\xc3\xa4 maailmanmestaruuskisoihin p\xc3\xa4\xc3\xa4semisest\xc3\xa4 karsinnoista. Kauden p\xc3\xa4\xc3\xa4tteeksi Lee oli ranking-listalla sijalla 23 ja edelleen ulkona 16:n parhaan joukosta._NEWLINE_kaudella 2010\xe2\x80\x932011 Lee osoitti pitk\xc3\xa4st\xc3\xa4 aikaa hyvi\xc3\xa4 otteita uudessa pienturnaussarjassa Players Tour Championship, jossa h\xc3\xa4n voitti yhden osakilpailun Euro Players Tour Championship 4, joka pelattiin Saksassa Offenburgissa.'